SKRIFTLIG FORESPØRGSEL E-2395/00

af Marie Isler Béguin (Verts/ALE) til Kommissionen

(18. juli 2000)

Om: Bevarelse af vådområder ved Lo Poyo (Murcia-regionen i Spanien)

I Kommissionens svar på skriftlig forespørgsel E-0139/00(1) af 8. marts 2000 om bevarelse og forvaltning af vådområderne ved Lo Poyo henvises der til, at Kommissionen har truffet forholdsregler over for de spanske myndigheder i anledning af deres manglende overholdelse af de forpligtelser, man fra spansk side har påtaget sig i forbindelse med finansieringen af Life (B4-3200/93/775), der vedrører bevarelse af vådområder i Murcia-regionen.

Kan Kommissionen på denne baggrund besvare følgende spørgsmål:

- Hvilke fejl eller forsømmelser er der begået i de gældende procedurer, siden byplanlægningsprojekterne omkring dette vådområde ikke har taget hensyn til, at området ifølge både direktiv 79/409/EØF(2) og Ramsar-konventionen har stor betydning og burde være udlagt som særligt beskyttet område i medfør af det nævnte direktiv?

- Kan Kommissionen oplyse, om de pågældende byplanlægningsprojekter har modtaget fællesskabsmidler via strukturfondene?

- Hvilken type foranstaltninger bør Kommissionen træffe for at sanktionere, at modtageren af Life-bevillinger har tilsidesat sin forpligtelse til at beskytte området? Overvejer Kommissionen at udvide disse sanktioner på retligt plan?

- Agter Kommissionen snarest at undersøge, hvorfor myndighederne i Murcia-regionen har undladt at besvare de gentagne henvendelser fra Kommissionen?

- Har Kommissionen anmodet Murcia-regionen om at tilbagebetale de Life-bevillinger, der er udbetalt for at beskytte området, som reaktion på den manglende overholdelse af retsreglerne og den manglende besvarelse af de tilsendte henvendelser?

- Inden for hvilke tidsfrister agter Kommissionen at træffe afgørelse i denne sag?

- Hvilke andre gengældelsesforanstaltninger agter Kommissionen at gennemføre over for Murcia-regionen, og hvilke foranstaltninger vil Kommissionen gennemføre for at beskytte området?

- Er Kommissionen klar over, at man er begyndt at dyrke jorden i vådområdet Saladres de Guadalentin, som også indgår i Life-projektet, og at dette medfører, at der sker en ødelæggelse af den naturlige vegetation, som ifølge Rådets direktiv 92/43/EØF(3) om bevaring af naturtyper er af stor værdi? Hvilke foranstaltninger agter Kommissionen at træffe for at redde dette område og for at få erstattet de skete skader, når der tages højde for, at det er de spanske myndigheder, der selv har foreslået, at området skulle have status som lokalitet af fællesskabsbetydning?

(1) EFT C 303 E af 24.10.2000, s. 147.

(2) EFT L 103 af 25.4.1979, s. 1.

(3) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(3. oktober 2000)

Regionen Murcia, som modtager støtte under dette LIFE-Nature-projekt, har ikke besvaret de skriftlige henvendelser med anmodning om yderligere oplysninger. Kommissionen må derfor anmode om af få tilbagebetalt de bevillinger over LIFE-Nature-budgettet, der var afsat til denne lokalitet, såvel som bevillingerne til Saladares de Guadalentin, som det ærede medlem ligeledes nævner.

I medfør af Rådets direktiv 79/409/EØF af 2. april 1979 om beskyttelse af vilde fugle har Kommissionen besluttet at indklage Spanien for Domstolen for manglende håndhævelse af de gældende bestemmelser for regionen Murcias vedkommende.

Derimod er det ikke Kommissionens opgave at foretage undersøgelser vedrørende en regional myndigheds manglende besvarelser, eller vedrørende fejl begået i de gældende procedurer, for så vidt angår en bestemt lokalitet eller godtgørelserne for skete skader. Det ærede medlem opfordres hermed til at henvende sig til de spanske myndigheder, der er ansvarlige for håndhævelsen af natur-direktiverne på deres eget lands territorium.

Kommissionen har anmodet de spanske myndigheder med ansvar for udvælgelsen af projekterne og forvaltningen af midlerne fra de europæiske fonde, om oplysninger om, hvorvidt de projekter, som det ærede medlem nævner, er blevet samfinansieret fra strukturfondene.